प्रस्तावित शराब दुकानों को हटाने के लिए नागरिकों का विरोध जारी
नगर के वार्ड क्रमांक 26 एवं 27 में प्रस्तावित तीन शराब दुकानों को स्थानांतरित किए जाने की मांग को लेकर पार्षद व नागरिकों ने कलेक्टर के नाम एसडीएम को ज्ञापन सौपा। शिकायतकर्ताओं के अनुसार जगदल्ला वार्ड क्रमांक 26 छुईहा तालाब, वार्ड क्रमांक 27 नपा के पास और शंकर नगर जगदल्ला के बीच शराब दुकान खोलने के लिए स्थल चयनित किया गया है लेकिन इसके लिए नगर पालिका से एनओसी नहीं ली गई है।
जगदल्ला में प्रस्तावित शराब दुकान से मात्र तीस मीटर की दूरी पर प्री मैट्रिक छात्रावास व 100 मीटर की दूरी पर व्यवहार न्यायालय व तहसील कार्यालय स्थित है। वहीं 150 मीटर की दूरी पर वन विभाग का कार्यालय है। इस शराब दुकान और नपा के पास प्रस्तावित शराब दुकान के बीच मुख्य मार्ग पर शासकीय एमएमआर कॉलेज व आगे सिंचाई विभाग का दफ्तर है। दिनभर इस मार्ग में छात्र- छात्राओं को आना जाना लगा रहता है। इसके अलावा शंकर नगर जगदल्ला स्थित प्रस्तावित शराब दुकान घनी आबादी के बीच आ रही है। यहां पर भी शैक्षणिक संस्थान हैं। इस तरह इन प्रस्तावित शराब दुकानों के पास स्कूल, कालेज, शासकीय दफ्तर और घनी बस्ती है जिससे आगामी दिनों में आम लोगों को भारी परेशानी होगी। ऐसे में जिला प्रशासन से उनकी मांग है कि उक्त तीनों शराब दुकानों के लिए प्रस्तावित स्थल को स्थानांतरित कर अन्य स्थानों पर शराब दुकान खोली जाए। अगर इस दिशा में शीघ्र कार्रवाई नहीं होगी तो ग्रामीण, जनप्रतिनिधियों के साथ मिलकर उग्र आंदोलन करने के लिए बाध्य होंगे। ज्ञापन सौंपने वालों में छात्र संघ अध्यक्ष आर्या तिवारी, पार्षद हितेश सिंह राज, संत सोनंत, अधिवक्ता जितेन्द्र जायसवाल, नोटरी वीके पटेल सहित मोहल्लेवासी शामिल हैं।
शराब दुकान नहीं खोलने के लिए ज्ञापन देने कलेक्टर के पास पहुंचे नागरिक।
शराब दुकानों के संचालन का हो रहा विरोध
सरकार द्वारा शराब दुकान का संचालन किए जाने के निर्णय को लेकर रोज विवाद की स्थिति निर्मित हो रही है। जिला मुख्यालय सहित ब्लाक मुख्यालयों में रोज किसी न किसी क्षेत्र के ग्रामीण अपने गांव में प्रस्तावित शराब दुकान खोले जाने का विरोध लेकर पहुंच रहे हैं। जिला मुख्यालय में केरा मार्ग पर प्रस्तावित शराब दुकान को लेकर पार्षदों के साथ मोहल्लेवासी कलेक्टर से शिकायत कर चुके हैं। इसी तरह बम्हनीडीह, चांपा सहित विभिन्न क्षेत्र की महिलाएं शराब दुकान खुलने का विरोध जता चुकी है।
आक्रोश
hin_Deva hin_Deva hin_Deva hin_Deva hin_Deva hin_Deva npi_Deva